ఫఖర్ జమాన్ (క్రికెటర్)

ఫఖర్ జమాన్ (జననం 1990, ఏప్రిల్ 10) పాకిస్తానీ క్రికెటర్. పాకిస్తాన్ జాతీయ క్రికెట్ జట్టు, పాకిస్తాన్ సూపర్ లీగ్‌లో లాహోర్ క్వాలండర్స్ కొరకు ఆడాడు. 2017 ఐసీసీ ఛాంపియన్స్ ట్రోఫీలో సెంచరీతో విజయం సాధించిన తర్వాత గుర్తింపు పొందాడు. ఫైనల్‌లో 106 బంతుల్లో 114 పరుగుల ఇన్నింగ్స్‌తో మ్యాన్ ఆఫ్ ది మ్యాచ్‌గా నిలిచాడు.

2018, జూలై 20న, పాకిస్తాన్ తరపున వన్డే ఇంటర్నేషనల్ మ్యాచ్‌లో డబుల్ సెంచరీ చేసిన మొదటి బ్యాట్స్‌మన్ అయ్యాడు. రెండు రోజుల తర్వాత, వన్డేల్లో అత్యంత వేగంగా 1,000 పరుగులు చేసిన బ్యాట్స్‌మెన్‌గా నిలిచాడు. 2018 ఆగస్టులో, పాకిస్తాన్ క్రికెట్ బోర్డు ద్వారా 2018–19 సీజన్ కోసం సెంట్రల్ కాంట్రాక్ట్ పొందిన ముప్పై-మూడు మంది ఆటగాళ్ళలో ఇతను ఒకడు.

2021, ఏప్రిల్ 4న, రెండవ వన్డేలో దక్షిణాఫ్రికాతో ఛేజింగ్ చేస్తున్నప్పుడు, క్వింటన్ డి కాక్ చేతిలో రనౌట్ కావడానికిముందు 193 పరుగులు చేశాడు. బంగ్లాదేశ్‌పై షేన్ వాట్సన్ చేసిన 185 పరుగులను అధిగమించి వన్డేలో ఛేజింగ్‌లో ఫఖర్ చేసిన 193 అత్యధిక వ్యక్తిగత స్కోరుగా నిలిచింది.

తొలి జీవితం 
జమాన్ 1990 ఏప్రిల్ 10న ఖైబర్ పఖ్తుంఖ్వాలోని మర్దాన్ జిల్లాలోని కట్లాంగ్‌లో జన్మించాడు. మెట్రిక్యులేషన్ తరువాత 16 సంవత్సరాల వయస్సులో కరాచీకి వెళ్ళాడు. 2007లో, పాకిస్తాన్ నేవీ స్కూల్, బహదూర్ నుండి తన పాఠశాల విద్య, సముద్రంలో శిక్షణ పొందిన తర్వాత పాకిస్తాన్ నేవీలో సెయిలర్‌గా చేరాడు.

దేశీయ క్రికెట్ 
కరాచీలో, పాకిస్తాన్ నేవీ క్రికెట్ జట్టుకు ప్రాతినిధ్యంతో సహా ఇంటర్-డిపార్ట్‌మెంట్ మ్యాచ్‌లలో అప్పుడప్పుడు క్రికెట్ ఆడటం కొనసాగించాడు. 2016 పాకిస్తాన్ కప్‌లో అత్యధిక పరుగులు చేసిన రెండవ ఆటగాడిగా నిలిచాడు. 2016-17 క్వాయిడ్-ఎ-అజం ట్రోఫీలో సెలెక్టర్లను కూడా ఆకట్టుకున్నాడు.

2017 ఆగస్టులో, టీ20 గ్లోబల్ లీగ్ మొదటి సీజన్ కోసం డర్బన్ క్వాలండర్స్ జట్టులో ఎంపికయ్యాడు. అయితే, 2017 అక్టోబరులో, క్రికెట్ దక్షిణాఫ్రికా మొదట్లో టోర్నమెంట్‌ను 2018 నవంబరుకు వాయిదా వేసింది, ఆ తర్వాత వెంటనే రద్దు చేయబడింది.

2019 జూలైలో, యూరో టీ20 స్లామ్ క్రికెట్ టోర్నమెంట్ ప్రారంభ ఎడిషన్‌లో రోటర్‌డ్యామ్ రైనోస్ తరపున ఆడేందుకు ఎంపికయ్యాడు. అయితే, మరుసటి నెలలో టోర్నీ రద్దు చేయబడింది.

2021 జనవరిలో, 2020–21 పాకిస్తాన్ కప్ కోసం ఖైబర్ పఖ్తున్ఖ్వా జట్టులో ఎంపికయ్యాడు.

2022 డిసెంబరులో, 2022–23 బంగ్లాదేశ్ ప్రీమియర్ లీగ్ కోసం ఖుల్నా టైగర్స్ చేత సంతకం చేయబడ్డాడు.

అంతర్జాతీయ క్రికెట్ 
2017 మార్చిలో, వెస్టిండీస్‌తో జరిగిన మ్యాచ్‌ల కోసం పాకిస్తాన్ పరిమిత ఓవర్ల జట్టులో అతను పేరు పొందాడు. 2017 మార్చి 30 న వెస్టిండీస్‌పై పాకిస్తాన్ తరపున తన ట్వంటీ20 ఇంటర్నేషనల్ అరంగేట్రం చేసాడు.

2017 ఏప్రిల్ లో, 2017 ఐసీసీ ఛాంపియన్స్ ట్రోఫీ కోసం పాకిస్తాన్ వన్డే ఇంటర్నేషనల్ జట్టులో ఎంపికయ్యాడు. 2017 జూన్ 7న ఛాంపియన్స్ ట్రోఫీలో దక్షిణాఫ్రికాతో జరిగిన మ్యాచ్‌లో 31 పరుగులతో పాకిస్తాన్ తరపున తన వన్డే అరంగేట్రం చేసాడు.

మూలాలు

బాహ్య లింకులు 
 

పాకిస్తాన్ టీ20 క్రికెట్ క్రీడాకారులు
పాకిస్తాన్ వన్డే క్రికెట్ క్రీడాకారులు
పాకిస్తాన్ టెస్ట్ క్రికెట్ క్రీడాకారులు
పాకిస్తాన్ క్రికెట్ క్రీడాకారులు
జీవిస్తున్న ప్రజలు
1990 జననాలు